Budsjettkrisen i USA er avblåst
Avtalen ble vedtatt med 285 mot 144 stemmer. Blant annet stemte 87 republikanske representanter for. Dette betyr at det store flertallet fra dette partiet stemte mot budsjettavtalen. Med dette er avtalen vedtatt i begge kamre i Kongressen og kan sendes til president Barack Obama for signering, noe han lovet å gjøre så snart den lå på hans bord. Få timer etter budsjettavtalen ble vedtatt, underskrev Obama dokumentet - noe som gjør den midlertidige løsningen offisiell. Det annonserte Det hvite hus i en pressemelding, skriver Washington Post. Dermed kan statsapparatet gjenåpnes som vanlig torsdag. Tidligere i natt godkjente Senatet heving av gjeldstaket med 81 mot 18 stemmer. Fristen for å inngå en avtale i Kongressens to kamre gikk ut torsdag. Det var dermed med særs liten margin at partene kom til en enighet. Obama har uttrykt sin misnøye med politikerne i de to kamrene lot krisen utvikle seg over så lang tid. - Dere må kvitte dere med vanen med å styre landet i krisemodus. Avtalen innebærer at mer en to millioner statlig ansatte får lønningene de er lovet.Kort tid etter at representantene var ferdig med signeringen kunngjorde Det hvite hus at føderalt ansatte kunne forvente å vende tilbake til sine jobber torsdag morgen. Tusenvis av statsansatte har vært permittert siden 1. oktober i påvente av en avtale som kunne sikre lønningene og pensjonsplanene deres. Også nasjonalparkene, blant dem Yosemite, åpnes med umiddelbar virkning. Forhandlingene mellom de to partiene var inne i sin tredje uke. Lenge så det ut til at konservative krefter innad i det republikanske partiet skulle hindre en avtale. Mange av dem nektet å stemme for så lenge det ikke involverte en oppheving eller kraftig revidering av helsereformen. Avtalen gir et midlertidig spillerom til å ordne USAs enorme gjeld, og fristen for en eventuell ny ordning er 15. januar. Statsapparatet vil få evnen til å låne penger frem til 7. februar. Hadde ikke avtalen blitt vedtatt, ville USA ha sluppet opp for penger uten mulighet til å fortsette å finansiere sin drift og betjene sin gjeld med nye lån.Mye tyder på at den samme krisen kan oppstå igjen etter nyttår, siden de mest konservative republikanerne sier de ikke gir opp anstrengelsene for å oppheve helsereformen. - Vår innsats for å stoppe denne vandrende ulykken som utgjør presidentens helsereform er ikke over, sa den republikanske speakeren i Representantenes hus, John Boehner. På spørsmål fra journalistene lot Obama verden vite at han ikke anser det som sannsynlig at det vil oppstå en lignende krise etter jul. Han svar var et enkelt «nei», før han forlot rommet. Finansselskapet Standard and Poor's anslår at stengingen av offentlige organer har kostet landet 24 milliarder dollar - en sum som utgjør over 144 milliarder i norske kroner.
I likhet med Senatet godkjente Representantenes hus å heve gjeldstaket - kun to timer før fristen gikk ut.